b'\n_START_ARTICLE_\nJos\xc3\xa9 Perell\xc3\xb3 Torrens\n_START_SECTION_\nBiografia\n_START_PARAGRAPH_\nJos\xc3\xa9 Perell\xc3\xb3 Torrens va ser el primer i \xc3\xbanic alcalde democr\xc3\xa0tic de Tormos del segle XX abans de la recuperaci\xc3\xb3 de la democr\xc3\xa0cia el 1978. Ho va ser en representaci\xc3\xb3 dels partits fundats per Manuel Aza\xc3\xb1a, Acci\xc3\xb3n Republicana (AR) i Izquierda Republicana (IR), des d\'abril de 1931 fins abril de 1939, \xc3\xa9s a dir, des de la proclamaci\xc3\xb3 de la Segona Rep\xc3\xbablica Espanyola fins a l\'acabament de la Guerra Civil espanyola. Durant aquests huit anys de govern municipal va impulsar mesures per la millora del benestar de la gent de Tormos com, entre altres moltes accions, la construcci\xc3\xb3 de l\'escola d\'educaci\xc3\xb3 prim\xc3\xa0ria municipal, la perforaci\xc3\xb3 d\'un pou i la conducci\xc3\xb3 d\'aigua des de la font de "La Bolata" fins al poble per al seu abastiment o la millora de la xarxa de camins ve\xc3\xafnals._NEWLINE_Durant els dif\xc3\xadcils temps de la Guerra Civil va tindre una actuaci\xc3\xb3 exemplar i no va permetre cap mort violenta dins el terme municipal de Tormos com aix\xc3\xad es recull en la "Causa General" o investigaci\xc3\xb3 judicial franquista sobre els crims en la "zona roja" durant la guerra. Tamb\xc3\xa9 va evitar que els delinq\xc3\xbcents de la "Pepa" d\'Orba, D\xc3\xa9nia, la Xara i El Verger, pertanyents a la CNT, a m\xc3\xa9s de no assassinar la gent de dretes de Tormos no cremaren ni destru\xc3\xafren l\'esgl\xc3\xa9sia de Tormos, l\'\xc3\xbanica de la vall de la Rectoria que posse\xc3\xafx un retaule del segle XVIII. Els objectes lit\xc3\xbargics i les imatges m\xc3\xa9s valuoses van ser amagades, amb l\'ajuda de l\'alcalde republic\xc3\xa0, per un religi\xc3\xb3s escolapi nascut a Tormos, el pare Luis, en diverses cases del poble. Una altra acci\xc3\xb3 honrosa i humanit\xc3\xa0ria de Jos\xc3\xa9 Perell\xc3\xb3 Torrens va ser donar refugi durant tota la Guerra Civil a la comunitat de les germanes carmelites de D\xc3\xa9nia que havien fugit del seu convent davant la viol\xc3\xa8ncia anticlerical. L\'alcalde republic\xc3\xa0 ni va descobrir a aquestes davant la "Pepa" ni a aquells tormers que s\'havien amagat per tal de no anar al front, entre ells el futur alcalde franquista Jos\xc3\xa9 Peret\xc3\xb3 Arbona, davant el capit\xc3\xa0 de Recuperaci\xc3\xb3 del "Servicio de Informaci\xc3\xb3n Militar" (SIM) quan va visitar Tormos en busca de "emboscados". _NEWLINE_Acabada la guerra, el cap local de Falange Espa\xc3\xb1ola Tradicionalista y de las JONS, Joaqu\xc3\xadn Camps Vicens, va denunciar el 7 de juliol de 1939 a Jos\xc3\xa9 Perell\xc3\xb3 Torrens qui va ser detingut aqueix mateix dia i condu\xc3\xaft a una pres\xc3\xb3 provisional instal\xc2\xb7lada en els antics magatzems de pansa "Morand" a D\xc3\xa9nia, en l\'actual carrer de la Mar. All\xc3\xad va restar recl\xc3\xb2s fins novembre de 1939 quan va ser traslladat al Camp de Concentraci\xc3\xb3 habi\xc2\xb7litat en els terrenys del sanatori antitubercul\xc3\xb3s de la cartoixa de Porta Coeli, a Val\xc3\xa8ncia. Posteriorment va ser jutjat davant el Consell de Guerra n\xc3\xbam. 2 d\'Alacant en judici sumari (sumari d\'urg\xc3\xa8ncia n\xc3\xbamero 5020) el 5 d\'abril de 1940 sent condemnat a una pena de sis mesos i un dia de pres\xc3\xb3 menor per un delicte d\'Auxili a la Rebel\xc2\xb7li\xc3\xb3. El rector i fill del poble de Tormos, l\'escolapi Luis Ripoll Ginestar, la integritat f\xc3\xadsica del qual va ser garantida per Jos\xc3\xa9 Perell\xc3\xb3 Torrens durant la guerra, va ser l\'\xc3\xbanica autoritat postrepublicana local que va intermediar de manera decidida i sincera en l\'alliberaci\xc3\xb3 de l\'alcalde del camp de concentraci\xc3\xb3, evitant-li una mort segura. En una de les seues m\xc3\xbaltiples declaracions recollides en el sumari del proc\xc3\xa9s judicial contra Jos\xc3\xa9 Perell\xc3\xb3 Torrens, el religi\xc3\xb3s qualifica l\'actuaci\xc3\xb3 de l\'alcalde durant la Guerra Civil com la pr\xc3\xb2pia "d\'un bon cristi\xc3\xa0 i perfecte cavaller"_NEWLINE_ _NEWLINE_En novembre de 2009 el seu besn\xc3\xa9t va aconseguir, en el marc de la Llei de la Mem\xc3\xb2ria hist\xc3\xb2rica (2007), una declaraci\xc3\xb3 de reparaci\xc3\xb3 moral i reconeixement personal per part del Ministeri de Just\xc3\xadcia, atorgada a aquells que injustament van patir persecuci\xc3\xb3 o viol\xc3\xa8ncia durant la Guerra Civil i la Dictadura franquista. Han rebut tamb\xc3\xa9 aquest mateix reconeixement, entre d\'altres, Miguel Hern\xc3\xa1ndez o Llu\xc3\xads Companys. D\'una altra banda, el 23 de novembre del 2011 el ple de l\'Ajuntament de Tormos, a petici\xc3\xb3 del besn\xc3\xa9t de l\'homenatjat, va aprovar per unanimitat la denominaci\xc3\xb3 de carrer Alcalde Jos\xc3\xa9 Perell\xc3\xb3 Torrens d\'una via p\xc3\xbablica de nova creaci\xc3\xb3, decisi\xc3\xb3 fonamentada, entre altres motius, en  el fet "que Jos\xc3\xa9 Perell\xc3\xb3 Torrens va ser Alcalde de Tormos entre 1931 i 1939 i que durant l\'exercici del seu c\xc3\xa0rrec en el temps de la Guerra Civil Espanyola (1936-1939) va evitar que en el poble de Tormos, a difer\xc3\xa8ncia del que va oc\xc3\xb3rrer en altres municipis (Orba, Sagra, Benimeli o Sanet) hi haguera vessament de sang, destrucci\xc3\xb3 de b\xc3\xa9ns religiosos i confiscaci\xc3\xb3 de terres". _NEWLINE_Altres dades d\'inter\xc3\xa8s s\xc3\xb3n que Jos\xc3\xa9 Perell\xc3\xb3 Torrens, conegut pel malnom de Pepe "Barrina", va emigrar a Am\xc3\xa8rica, arribant a Ellis Island (Nova York) el 14 de febrer de 1917 a bord del vaixell "Antonio L\xc3\xb3pez" que havia eixit del port de Val\xc3\xa8ncia. El seu fill major, Jos\xc3\xa9 Perell\xc3\xb3 Ballester (1913-1939) es va allistar en el Batall\xc3\xb3 "Alicante Rojo" l\'agost de 1936, participant en la batalla de Sig\xc3\xbcenza (agost-octubre 1936). Posteriorment va ser enquadrat en la 71a Brigada Mixta de la 12a Divisi\xc3\xb3 del IV cos de l\'Ex\xc3\xa8rcit, participant en la batalla de Guadalajara (mar\xc3\xa7 1937) contra el Corpo di Truppe Volontarie enviat per Mussolini a Espanya. Posteriorment va formar part de la 113a Brigada Mixta de la 36a Divisi\xc3\xb3 del VII cos de l\'Ex\xc3\xa8rcit Popular de la Rep\xc3\xbablica (EPR), lluitant a Extremadura. Va estudiar en l\'Escola Popular de Guerra n\xc2\xba3 d\'Infanteria ubicada a Paterna (Val\xc3\xa8ncia) arribant al grau de Tinent en Campanya l\'agost de 1938 i sent destinat al quadre eventual de l\'Ex\xc3\xa8rcit de Llevant. Jos\xc3\xa9 Perell\xc3\xb3 Ballester va morir lluitant al front poc abans d\'acabar-se la guerra.'